
"Beth yw effaith clod fel strategaeth rheoli dosbarth ar ymgysylltiad disgyblion Blwyddyn 7 mewn gwersi hanes?”

Nod, ffocws a phwrpas yr ymchwil

Mae athrawon yn gweld eu hunain yn ddysgwyr proffesiynol ac yn ymrwymo i ymgysylltu’n barhaus â datblygiad gydol gyrfa, cydweithio ac arloesi. Ffocyswyd y papur hwn ar
ddatblygu ymarfer athrawon fel eu bod yn cael effaith mwy positif ar ddysgwyr a’u dysgu. Er mwyn llwyddo, byddwn yn dylunio, cynnal a gwerthuso yn feirniadol mewn prosiect ymchwil gan roi ffocws ar ddatblygu'r agwedd addysgeg rheoli’r amgylchedd dysgu.

Bydd cymryd rhan mewn prosiect ymchwil ar effaith clod fel strategaeth rheolaeth dosbarth ar ymgysylltiad dysgwyr ym Mlwyddyn 7 fel darpar athro yn cynnig llu o fanteision. Mae'n hyrwyddo twf proffesiynol trwy ddyfnhau dealltwriaeth o ddamcaniaethau addysgol ac arferion sy'n seiliedig ar dystiolaeth. Trwy ymchwilio i sut mae clod yn effeithio ar ymddygiad a chymhelliant dysgwyr, mae'n helpu i fireinio technegau addysgu sydd wedi'u teilwra i anghenion dysgwyr, gan wella canlyniadau dysgu cyffredinol. Mae cydweithio ar brosiectau o'r fath yn meithrin perthnasoedd â chydweithwyr, tra bod y boddhad personol o gael effaith wirioneddol ar brofiadau dysgwyr a chyfrannu at wybodaeth addysgol yn ychwanegu at wobrwyon yr ymdrech. Hefyd, roedd rheolaeth dosbarth yn darged i mi yn ystod fy mhrofiad dysgu proffesiynol cyntaf, ac felly hoffwn gymryd y cyfle yma i ymchwilio’n ddyfnach ar sut byddaf yn gwella yn y maes yma. Mae canolbwyntio ar glod fel strategaeth yn bwysig i mi gan ei bod yn sicrhau amgylchedd a phrofiadau positif o’r ysgol, yn lle ffocysu ar gosb ar bob adeg. Credaf fod y cydbwysedd yma rhwng clod a chosb yn hynod bwysig i sut bydd dysgwyr yn ymgysylltu yn y gwersi, felly rwy’n awyddus i allu ymchwilio ymhellach mewn i’r gred yma sydd gen i. Byddai rhai arbenigwyr yn y maes addysg hefyd yn cefnogi fy honiadau bod yr ymchwil yma yn bwysig. Yn ei gwaith, mae Dweck (2007) yn trafod goblygiadau clod ar feddylfryd a chanlyniadau dysgu dysgwyr. Trwy archwilio peryglon a buddion posibl gall addysgwyr ddeall yn well sut i ddarparu adborth sy'n meithrin meddylfryd twf a chymhelliant cynhenid mewn dysgwyr. Mae'r ymchwil hwn yn hanfodol ar gyfer llywio strategaethau hyfforddi sy'n hyrwyddo ymgysylltiad a gwytnwch dysgwyr yn wyneb heriau. Yn yr un modd, mae Skinner (1993) yn trafod y perthynas rhwng ymddygiad athrawon, gan gynnwys rhoi clod, ac ymgysylltiad dysgwyr. Mae'n dadlau, trwy ddeall sut mae ymddygiadau athrawon, megis amlder a math o glod, yn effeithio ar ymgysylltiad dysgwyr, y gall addysgwyr addasu eu harferion i greu amgylchedd ystafell ddosbarth mwy cefnogol ac ysgogol sy'n ffafriol i ddysgu. Dengys felly bod pwrpas yr ymchwil yma yn hanfodol ar gyfer fy natblygiad fel athrawes fodern yng Nghymru.

Ymchwilir mewn ysgol gyfun iaith Cymraeg o fewn ardal drefol yn Ne Cymru. Yn ôl y
data mwyaf diweddar mae tua 1, 216 o ddysgwyr yn yr ysgol ac mae’r ysgol yn cynnwys dysgwyr rhwng un ar ddeg a deunaw oed. Mae ychydig llai na chwarter o’r dysgwyr yn dod o ardaloedd mwyaf difreintiedig Cymru. Mae’r nifer o blant ar gofrestr ADY yr ysgol yn llai na’r cyfartaledd cenedlaethol. 

Cyd-destun y dosbarth – Ffocysir yr ymchwil ar ddosbarth band isaf Blwyddyn7. Mae’r dosbarth yn cynnwys 28 o dysgwyr. Mae yna 11 o fechgyn i gymharu â 16 o ferched. Dim ond un disgybl sydd ar y gofrestr ADY. Mae tri disgybl yn profi ymddygiad heriol yn y dosbarth. Ysbrydolir hon sail y cwestiwn ymchwil. 

Y cwestiwn ymchwil dan sylw yw "Beth yw effaith clod fel strategaeth rheoli dosbarth ar ymgysylltiad dysgwyr Blwyddyn 7 mewn gwersi hanes?”


Trosolwg o Lenyddiaeth Berthnasol

Fel nodwyd uchod, mae cwestiwn ymchwil y papur yma yn ffocysu ar effaith clod fel strategaeth rheolaeth dosbarth ar ymgysylltiad mewn gwersi hanes. Dywedir y gall clod gael effaith sylweddol ar bobl ifanc, gan ddylanwadu ar eu hunan-barch, eu cymhelliant, a'u lles cyffredinol. Mae’r pethau yma i gyd yn hynod bwysig i ddatblygiad pobl ifanc wrth iddyn nhw baratoi ar gyfer realiti'r byd go iawn. Yn ei lyfr, Mae Steinberg (2017) yn pwysleisio y gall clod adeiladol gyfrannu at ymdeimlad y glasoed o gymhwysedd, ymreolaeth, a lles emosiynol, gan hwyluso eu trosglwyddiad llwyddiannus i fyd oedolion yn y pen draw. I atgyfnerthu hyn ymhellach, mae Kamins a Dweck (1999) wedi amlygu rôl clod wrth lunio credoau pobl ifanc am ddeallusrwydd a'u cymhelliant i ddysgu. Gwelir yn barod y cysylltiad amlwg sydd fan hyn gyda’r pedwar diben wrth i’r ddwy ddadl uchod pwysleisio datblygiad dysgwyr i fod yn iachus, yn uchelgeisiol ac yn fentrus wrth iddo gyfrannu at les y dysgwyr, cymhelliant y dysgwyr a’u ddeallusrwydd o ddysgu a bywyd go iawn. (Gwefan HWB, 2021).

Mae modd hefyd dadlau bod clod yn gallu gweithredu fel strategaeth rheoli dosbarth effeithiol. Fe wnaeth Caldarella a’i gydweithwyr (2010) ymchwiliad i effeithiau clod athrawon ar ymddygiad dysgwyr mewn ystafelloedd dosbarth ysgol gynradd. Canfu eu hastudiaeth fod clod athrawon yn gysylltiedig â chyfraddau uwch o ymddygiad positif, a chyfraddau llai o ymddygiad aflonyddgar ymhlith dysgwyr (Caldarella et al., 2010). Daeth yr ymchwilwyr i'r casgliad y gall defnydd cyson o ganmoliaeth fod yn strategaeth rheoli ystafell ddosbarth effeithiol, gan hyrwyddo amgylchedd dysgu cefnogol a diddorol. Er bod yr ymchwil yma wedi cael ei wneud mewn ysgolion cynradd, mae hi dal yn ddefnyddiol i ddangos effeithiau clod ar ymddygiad pobl ifanc sydd dal yn datblygu. Mae’r wybodaeth yma yn drosglwyddadwy i’r ysgol uwchradd gan mae'r hyn sy'n gweithio o ran strategaethau rheolaeth ystafell ddosbarth, ac ymgysylltiad dysgwyr yn yr ysgol gynradd yn aml yn gosod y sylfaen ar gyfer llwyddiant yn yr ysgol uwchradd. Er enghraifft, mae strategaethau fel atgyfnerthu cadarnhaol, clod effeithiol, a chreu amgylchedd dysgu cefnogol yn berthnasol ar draws amrywiol leoliadau addysgol. Cefnoga’r ddadl yma gan Maag (2001), wrth i’r ymchwil dangos gostyngiadau mewn ymddygiad aflonyddgar a chynnydd mewn ymddygiad priodol ymhlith dysgwyr. Gwelir felly gall clod fod yn arf gwerthfawr ar gyfer hyrwyddo ymddygiad cadarnhaol yn yr ystafell ddosbarth, ac felly yn enghraifft o strategaeth rheolaeth dosbarth effeithiol. Does dim amheuaeth felly pam rwyf wedi dewis ffocysu ar y strategaeth yma.  

I ategu ymhellach at fy mhenderfyniad i ffocysu ar effaith clod fel strategaeth rheolaeth dosbarth ar ymgysylltiad mewn gwersi hanes, mae ymchwil hefyd wedi cael eu gwneud am effaith clod ar ymgysylltiad dysgwyr yn y gwersi. Archwiliodd astudiaeth gan Skinner, Wellborn, a Connell (1990) effeithiau clod athrawon ar ymgysylltiad dysgwyr yn yr ystafell ddosbarth. Canfuwyd bod clod yn cynyddu sylw dysgwyr i dasgau academaidd ac yn gwella eu hymddygiad wrth wneud y dasg. Mae hyn yn awgrymu y gall clod fod yn arf effeithiol ar gyfer cynyddu ymgysylltiad a chyfranogiad dysgwyr mewn gweithgareddau dysgu. Yn ogystal i hyn, gall clod wella cymhelliant pobl ifanc i lwyddo. Mae ymchwil Muller a Dweck (1998) bod clod am ymdrech yn hytrach na gallu yn meithrin twf meddylfryd a chymhelliant cynhenid. Pan fo pobl ifanc yn eu harddegau yn cael eu canmol am eu hymdrechion, maent yn fwy tebygol o ddyfalbarhau yn wyneb heriau a gweld methiannau fel cyfleoedd ar gyfer twf. I gefnogi’r ymchwil uchod sydd erbyn hyn bach yn hen, mae ymchwil mwy diweddar gan Reininger a Pekrun (2021) wedi canfod fod dysgwyr a gafodd glod yn dangos lefelau uwch o ymgysylltu, gan gynnwys mwy o ddyfalbarhad tasgau a diddordeb mewn dysgu. Mae’r uchod i gyd yn dangos pwysigrwydd clod fel arf i annog ymgysylltiad yn y dosbarth, ac felly ymhellach yn cefnogi fy newis i ymchwilio ymhellach i hon.

Ymhellach, mae mathau gwahanol i glod yn gallu effeithio ar ddysgwyr mewn ffyrdd wahanol. Yn ôl ymchwil Kamins a Dweck (1999) roedd y dysgwyr a oedd yn derbyn clod oedd yn canolbwyntio ar brosesau yn dangos mwy o ddyfalbarhad a gwytnwch yn wyneb heriau academaidd o gymharu â’r rhai a gafodd ganmoliaeth sy’n canolbwyntio ar yr unigolyn. Clod sy'n canolbwyntio ar brosesau yw clod sy’n pwysleisio ymdrech, strategaethau, ac ymddygiadau penodol yn hytrach na gallu neu ddeallusrwydd cynhenid. Canfuwyd bod y math hwn o ganmoliaeth yn arbennig o effeithiol wrth hyrwyddo ymgysylltiad a dysgu. Archwiliodd astudiaeth gan Dweck a Mueller a (1998) effeithiau clod sy'n canolbwyntio ar brosesau yn erbyn clod sy’n canolbwyntio ar yr unigolyn ar gymhelliant a pherfformiad dysgwyr. Canfuwyd bod dysgwyr a dderbyniodd glod sy'n canolbwyntio ar brosesau yn dangos mwy o gymhelliant a gwydnwch yn wyneb heriau o gymharu â'r rhai a dderbyniodd glod sy'n canolbwyntio ar yr unigolyn. Math arall o glod yw glod penodol, sy’n rhoi adborth manwl am yr hyn a wnaeth y dysgwyr yn dda, sy'n helpu i atgyfnerthu ymddygiadau cadarnhaol. Ymchwiliodd astudiaeth gan Henderlong a Lepper (2002) i effeithiau clod benodol yn erbyn clod gyffredinol ar ymgysylltiad plant. Canfuwyd bod clod benodol yn arwain at gynnydd uwch yn ymgysylltiad o gymharu â clod gyffredinol. Mae’n amlwg iawn felly bod un math o glod yn fwy effeithiol nag y llall. Fy nod felly yw darganfod pa fath o glod sy’n gweithio’r gorau.

Trafodaeth y Dyluniad Ymchwil: Astudiaeth Achos

Ym maes ymchwil academaidd, mae dull yr astudiaeth achos yn ddull amlbwrpas a gwerthfawr ar gyfer ymchwilio'n ddwfn i ffenomenau cymhleth o fewn eu cyd-destunau bywyd go iawn. Mae ymchwil astudiaeth achos yn cynnwys archwiliad manwl o unigolyn, grŵp, sefydliad, neu ddigwyddiad penodol, o fewn ei leoliad naturiol, i gael dealltwriaeth gynhwysfawr o'r pwnc sy'n cael ei ymchwilio (Yin, 2018). Pwrpas defnyddio dull yr astudiaeth achos yw cynhyrchu mewnwelediadau cyfoethog a manwl i ffenomenau cymhleth na ellir eu dal yn ddigonol trwy ddulliau meintiol neu arbrofol yn unig.

Mae’r dull yma yn ddefnyddiol i’r ymchwil oherwydd mae’n galluogi ymchwilwyr i archwilio ffenomenau o fewn eu lleoliadau naturiol, gan hwyluso dealltwriaeth ddofn o'r cyd-destun y maent yn digwydd ynddo (Stake, 1995). Mae'r ddealltwriaeth gyd-destunol hon yn hanfodol ar gyfer nodi'r ffactorau unigryw sy'n dylanwadu ar ymddygiad ac ymgysylltiad dysgwyr Blwyddyn 7 mewn gwersi hanes. Mae ymchwil astudiaethau achos yn cynnig hyblygrwydd a’r gallu i addasu, gan alluogi ymchwilwyr i deilwra eu hymagwedd at nodweddion unigryw pob achos (Yin, 2018). Gall ymchwilwyr addasu eu dulliau, eu technegau casglu data, a'u strategaethau dadansoddol i weddu i anghenion penodol a chymhlethdodau'r achos dan sylw, sy’n angenrheidiol wrth weithio o fewn ysgol.

Serch hynny, gall y dull yma fod yn gyfyngedig oherwydd mae astudiaethau achos yn agored i ragfarn ymchwilwyr, gan fod dehongli data yn gynhenid oddrychol ac wedi’i ddylanwadu gan safbwyntiau a thybiaethau’r ymchwilydd (Yin, 2018). Gall cynnal astudiaeth achos fod yn ddwys o ran adnoddau o ran amser, arian, a phersonél (Flyvbjerg, 2006). Gall casglu a dadansoddi data o ffynonellau lluosog, cynnal cyfweliadau, a chael mynediad i safleoedd ymchwil ofyn am fuddsoddiad sylweddol o adnoddau. Gall hyn gyfyngu ar ymarferoldeb cynnal astudiaethau achos, yn enwedig ar gyfer ymchwilwyr sydd ag adnoddau cyfyngedig neu gyfyngiadau amser.

Mae’r achos yn ymwneud â chynnal astudiaeth achos ar ddosbarth band isaf Blwyddyn 7 mewn ysgol uwchradd iaith Gymraeg. Dysgwyr, rhieni a'r ymchwilydd yn bennaf. Y dysgwyr yn nosbarth band isaf Blwyddyn 7 fydd ffocws canolog yr astudiaeth, gan y bydd eu profiadau, eu hymddygiad, a’u cynnydd academaidd yn cael eu harchwilio’n fanwl. Er mwyn sicrhau sampl cynrychioliadol o gyfranogwyr, mae dosbarth sydd â chymhareb merched a bachgen agos wedi'i ddewis. Dewisir hefyd ddosbarth sy'n cynnwys rhai materion ymddygiadol er mwyn gweld a oes llawer o newid yn eu hymddygiad, ac ymhellach eu hymgysylltiad. Ar gyfer y grŵp ffocws, bydd y dysgwyr ymhellach yn gynrychioliadol o'r dosbarth gan y bydd gwirfoddolwyr yn cael eu dewis yn ofalus yn ôl yr amrywiaeth ymateb nhw i glod.

Ystyriaethau Moesegol

Mae’n ddisgwyliedig i athrawon ymddwyn yn foesegol wrth ymwneud ag ymchwil fel hyn. Gwelir yn Atodiad 1 ffurflen foesol i sicrhau ymddygiad cywir trwy gydol yr ymchwiliad. Mae bod yn foesegol yn golygu cadw at egwyddorion uniondeb, gonestrwydd, a pharch at hawliau a llesiant pobl eraill (Beauchamp a Childress, 2019). Mae’n hynod bwysig bod athrawon yn dilyn canllawiau ymchwil addysg ar gyfer rhannu unrhyw wybodaeth yn y project yma. Mae’n hanfodol i gadw unrhyw wybodaeth am yr ysgol a’r dysgwyr yn anhysbys yn ystod y project (BERA, 2018). Mae’r Ddeddf Diogelu Data hefyd yn pwysleisio taw cyfrifoldeb yr ymchwilydd yw diogelu unrhyw wybodaeth casglir fel nad yw’n cael ei rhannu’n gyhoeddus. Nodwyd felly bwysigrwydd anhysbysrwydd a chyfrinachedd yn ystod yr ymchwil.

Mae rhaid sicrhau bod y dysgwyr dan sylw, a’u rhieni, yn gyfforddus gyda’r ymchwiliad sy’n cael ei wneud. Gelwir hyn y cydsyniad gwirfoddol, gwybodus. Cyfrifoldeb yr ymchwilydd yw sicrhau bod pob disgybl yn gyfforddus, a hefyd yn deall eu hawliau i allu gwrthod cymryd rhan yn yr ymchwiliad, gwrthod ateb cwestiynau penodol ac yr allu i dynnu nôl o’r ymchwiliad heb unrhyw ganlyniadau anffafriol ar unrhyw bryd. Gwelir yr hawliau yma yng nghlir yng Nganllawiadau BERA (2018) Rhaid sicrhau bod dysgwyr yn cael eu hatgoffa’n aml am yr hawliau yma. I sicrhau cael y cydsyniad yma, mae yn disgwyl i’r ymchwilydd ysgrifennu llythyr at y rhieni yn esbonio yn union bwrpas yr ymchwil yma, beth fydd yn digwydd, hawliau’r dysgwyr, rôl y dysgwyr yn yr ymchwil, a hefyd fy rôl i (Atodiad 1). Mae Erthygl 12 UNCRC yn pwysleisio hawl plentyn i ymyrryd yn y pethau sy’n effeithio arnynt, ac felly golygir bod y cydsyniad yma eto’n holl bwysig.

Cydnabyddir bod safleoldeb yn mynd i ddylanwadi ar yr ymchwil. Fel menyw oedd yn ddisgybl da o ran ymddygiad, nid wyf yn deall sefyllfa ymddygiadol dosbarthiadau heriol yn yr ysgol. Bydd rhaid sicrhau bod yr ymchwil felly yn gynrychioliadol o’r dosbarth cyfan, er derbynnir bod cyfyngiadau dal yn mynd i fodoli.

Dulliau Ymchwil

Er mwyn canfod barn gyffredinol y dosbarth i gyd ar sut mae clod yn effeithio ar eu hymgysylltiad mewn gwersi hanes, defnyddir tri dull ymchwil gwahanol. Defnyddir holiadur, grŵp ffocws a hefyd arsylwi. Roedd y tri dull yma yn rhoi canlyniadau i mi gael creu data er mwyn ateb y cwestiwn yma.

Darparir holiadur papur i’r dosbarth cyfan. Mae’r holiadur yma yn ddienw ac yn ddewisol i bob dysgwr. Sicrheir bod y dysgwyr yn deall nod yr holiadur yma, a'i hawl i dynnu allan os eisiau. Hefyd, bydd angen pwysleisio ni fydd unrhyw gosb am dynnu allan. Nodir hyn i gyd yn glir ar ddechrau’r holiadur. (Atodiad 3)

Nod yr holiadur yw mesur sut mae’r dysgwyr yn teimlo wrth iddynt dderbyn clod, ac i weld os yw hon yn gwneud iddyn nhw eisiau ymdrechu ac ymgysylltu mwy yn y gwersi. Hefyd, hoffir gweld os yw’r dysgwyr yn teimlo bod clod yn sicrhau amgylchedd llai negatif. Yn ogystal, hoffir darganfod ym mha ffordd mae’r dysgwyr yn hoffi derbyn clod e.e. ar lafar, trwy wobr, trwy bwyntiau positif. Rwyf wedi defnyddio cwestiynau eithaf agored i dysgwyr allu ymestyn ar eu hatebion er mwyn osgoi unrhyw gyfyngiad. Mae cwestiynau agored yn cynnig hyblygrwydd i ymatebwyr fynegi eu hunain yn eu geiriau eu hunain, heb gael eu cyfyngu gan opsiynau ymateb wedi’u diffinio ymlaen llaw (Fowler Jr, 2013).

Mae holiadur yn cynnig nifer o fanteision. Yn gyntaf, mae holiaduron yn galluogi ymchwilwyr i gasglu data yn effeithlon gan nifer o ymatebwyr mewn cyfnod cymharol fyr. Maent yn arbennig o ddefnyddiol ar gyfer astudiaethau sy'n anelu at gasglu gwybodaeth o sampl o faint amrywiol (Sudman a Bradburn, 1983). Mae hyn yn hynod ddefnyddiol i’r ymchwil yma oherwydd, nid oed llawer o amser gen i, ac rwyf yn edrych ar ddosbarth sydd yn gymharol fawr. I ategu at hyn, dadleua Sudman a Bradburn (1983) hefyd bod holiaduron yn ffyrdd haws o ddadansoddi data gan ei gwneud yn syml nodi patrymau, tueddiadau a chydberthnasau. Gyda’r cyfyngiad amser, bydd hon eto’n hynod o ddefnyddiol. Hefyd, yn ôl Fowler Jr (2013), mae holiaduron yn cynnig anhysbysrwydd i ymatebwyr, a all annog gonestrwydd a lleihau tuedd dymunoldeb cymdeithasol. Mae hyn yn arbennig o berthnasol wrth ofyn cwestiynau i flwyddyn 7, sydd eisiau dilyn esiampl eu ffrindiau yn aml. I gasglu, mae holiaduron yn hwyluso dull systematig a chynhwysol o gasglu mewnwelediadau gwerthfawr i ganfyddiadau dysgwyr o ganmoliaeth ac ymgysylltiad mewn dosbarth hanes.
Serch hynny, rhaid derbyn bod cyfyngiadau i’r ddull yma. Efallai y bydd gan gyfranogwyr iau, fel dysgwyr Blwyddyn 7, lefelau darllen a deall amrywiol, a allai effeithio ar eu gallu i ddeall ac ymateb i eitemau holiadur yn gywir (Bishop a Herron, 2015). Hefyd, yn ôl Damcaniaeth Datblygiad Gwybyddol Piaget, mae datblygiad gwybyddol dysgwyr Blwyddyn 7 yn dal i barhau, ac efallai nad ydynt wedi datblygu sgiliau meddwl beirniadol yn llawn na’r gallu i fynegi eu meddyliau’n effeithiol mewn fformat ysgrifenedig (Piget, 1971). Rhaid sicrhau felly bod yr ymchwilydd yn barod i gynnig cymorth pryd mae’r dysgwyr yn gwneud yr holiadur yma. 

Byddaf hefyd yn trafod gyda sampl llai o’r dysgwyr (tua 4 disgybl), ac yn cynnal grŵp ffocws er mwyn gallu cael mewnwelediad mwy dwfn i sut mae’r dysgwyr yn teimlo am glod, ac os yw’n cyfrannu at eu hymgysylltiad mewn gwersi hanes. Byddaf yn gofyn am 4 gwirfoddolwr i gymryd rhan, a chadw’r grŵp mor gynrychioliadol ag sy’n bosib. Cefnoga hyn gan Krueger a Casey (2015) sy’n dadlau bod grŵp ffocws bach yn meithrin awyrgylch cyfforddus a chartrefol, sy’n annog cyfranogwyr i fynegi eu barn yn agored. Mae hyn yn arwain at drafodaethau mwy onest a mewnwelediadau dyfnach. Mae sicrhau cynrychiolaeth yn caniatáu gwahanol safbwyntiau ac yn sicrhau bod y canfyddiadau yn fwy cyffredinol. Eto, byddaf yn sicrhau bod y dysgwyr yn deall nod y grŵp ffocws yma, a'i hawl i dynnu allan os eisiau. Gan taw trafodaeth naturiol yw hyn i fod, heb unrhyw ddylanwad o’r ymchwilydd, rwyf ond wedi gwneud rhestr fer o gwestiynau posib i ofyn yn ystod y cyfweliad yma (Atodiad 4). Byddaf wedyn yn mynd ati i recordio’r drafodaeth, a gwneud nodiadau perthnasol i’r ymchwil. Mae cofnodi grŵp ffocws yn galluogi ymchwilwyr i ddal y drafodaeth yn ei chyfanrwydd, gan leihau’r risg o golli neu ystumio gwybodaeth (Krueger a Casey, 2015). 

Mae grŵp ffocws yn cynnig nifer o fanteision. Yn ôl Braun a Clarke (2006), mae grwpiau ffocws yn caniatáu i ymchwilwyr gasglu data cyfoethog, manwl ar bwnc neu fater penodol gan gyfranogwyr lluosog ar yr un pryd. Mae hyn yn eu gwneud yn arbennig o addas ar gyfer astudio dysgwyr Blwyddyn 7 yn y cyd-destun hwn. Hefyd, dadl arall gan Krueger a Casey (2015) yw bod grwpiau ffocws yn annog cyfranogiad gweithredol gan fyfyrwyr, gan eu bod yn cael eu gwahodd i rannu eu syniadau, eu profiadau a’u safbwyntiau ar y pwnc dan sylw. Bydd hyn nid yn unig yn creu amgylchedd positif, ond yn hybu ymatebion mwy gwir gan y dysgwyr. Serch hynny, rhaid eto cyfaddef bydd yna gyfyngiadau i’r dull. Mewn ymchwil gan Smith a Osborn (2008), maent yn tynnu sylw at yr heriau o gynnal grwpiau ffocws gyda chyfranogwyr iau, oherwydd amrywiadau mewn rhychwant sylw, tueddiad i ddylanwadu ar  gyfoedion, ac anawsterau wrth fynegi barn. Mae’r cyfyngiadau hyn yn tanlinellu pwysigrwydd ystyried ffactorau datblygiadol wrth ddylunio a gweithredu astudiaethau grŵp ffocws gyda chyfranogwyr iau. Rhaid cadw hyn mewn cof wrth gynnal yr ymchwil hwn.

Yn ogystal, byddaf yn arsylwi’r dosbarth cyfan mewn gwersi hanes arall. Cyn arsylwi, byddaf yn cael caniatâd yr athro/athrawes. Wedyn, byddaf yn rhoi gwybod i’r dysgwyr am yr ymchwil rwyf yn gwneud, ac atgoffa nhw eto bod ganddyn nhw hawl i dynnu allan os eisiau ac ni fydd unrhyw gosb am ddim cymryd rhan yn yr ymchwil yma. Byddaf wedyn yn mynd ati i arsylwi pa strategaethau rheoli dosbarth sy’n cael ei defnyddio, ymateb y dysgwyr i’r strategaethau penodol yma, a faint o’r dysgwyr sy’n ymweld yn ymgysylltiedig yn y dysgu sy’n digwydd, a nodi popeth ar daflen arsylwi (Atodiad 2). Mae’r daflen arsylwi yn cynnal strwythur clir o focsys i mi osod gwybodaeth yn drefnus. Bydd hon yn sicrhau i mi weld pa mor effeithiol mae defnyddio clod i gymharu â strategaethau arall i’r dosbarth dan sylw, ac yn y pendraw yn help i mi benderfynu pa mor effeithiol mae clod fel strategaeth rheolaeth dosbarth i flwyddyn 7.

Bydd arsylwi yn fuddiol oherwydd, mae arsylwi gwersi yn rhoi mewnwelediad gwerthfawr i ymchwilwyr ar ddeinameg ystafell ddosbarth, gan gynnwys rhyngweithiadau athro-disgybl, lefelau ymgysylltu dysgwyr, a strategaethau hyfforddi (Schoenfeld, 2013). Hefyd, gall canfyddiadau o arsylwadau gwersi lywio penderfyniadau ar sail tystiolaeth ar lefel ysgol neu ardal, gan arwain ymdrechion i wella ansawdd addysgu a chyflawniad dysgwyr (Creswell a Creswell, 2017). Bydd arsylwi felly yn fuddiol i’r ymchwilydd fel ymchwilydd a darpar athro. Rhaid hefyd derbyn bod cyfyngiadau i’r dull yma. Dadl gan Hammersley a Atkinson (2007) yw gall arsylwadau ystafell ddosbarth fod yn dueddol iawn oherwydd gall presenoldeb yr arsylwr dylanwadu ar ymddygiad athrawon a dysgwyr, gan newid amgylchedd naturiol yr ystafell ddosbarth.  


Dull Cyflwyno a Dadansoddi Data

Yn ystod y prosiect yma, gan ddefnyddio’r dulliau holiadur, arsylwi a grŵp ffocws, casglir llwyth o ddata effeithiol iawn. Roedd rhaid dadansoddi a chyflwyno’r data yma gan ddefnyddio dulliau priodol ac effeithiol.

Er mwyn dadansoddi a chyflwyno data o’r dulliau defnyddiais, roedd rhaid yn gyntaf trefnu’r nodiadau ar sail y themâu roeddwn i wedi canolbwyntio arno, sef y mathau o glod, a sut roedd dysgwyr yn ymateb i rain. Cefnoga hyn gan Smith (2015) sy’n dadlau bod trefnu eich nodiadau yn gyntaf yn mynd i alluogi i chi i edrych yn ddyfnach mewn i’r themâu gwahanol rydych yn archwilio i. Yn yr un modd, gall trefnu nodiadau yn themâu cyn dadansoddi data yn arfer cyffredin mewn ymchwil gan ei fod yn caniatáu ar gyfer dull strwythuredig o ddadansoddi a dehongli data. Pwysleisir gan Guest, MacQueen a Namey (2011) bod trefniadaeth thematig yn hwyluso'r gwaith o nodi patrymau, tueddiadau, a mewnwelediadau arwyddocaol o fewn y data, gan wella trylwyredd a hygrededd canfyddiadau ymchwil ansoddol yn y pen draw.

Cyflwynir y data yma i gyd trwy greu graff bar ar gyfer lefelau ymgysylltu'r dysgwyr a hefyd y mathau o glod mae dysgwyr yn ffafrio. Yn ogystal, fe wnes i siart cylch i ddangos pa strategaethau rheolaeth dosbarth oedd yn gweithio’r gorau. Gall defnyddio graffiau i ddadansoddi data ar ymgysylltiad dysgwyr fod yn hynod effeithiol trwy ddelweddu tueddiadau a phatrymau, gan ei gwneud yn haws dehongli a dod i gasgliadau am y data casglir. Mae dadansoddiad Bakker a Wagner (2019) yn archwilio effeithiolrwydd defnyddio delweddu, gan gynnwys graffiau, i ddadansoddi data ymgysylltiad dysgwyr ar draws amrywiol gyd-destunau addysgol. Mae’r canfyddiadau’n amlygu manteision cynrychioliadau gweledol o ran gwella’r dehongliad a’r ddealltwriaeth o ddata ymgysylltiad dysgwyr, gan gefnogi’r honiad bod graffiau yn arf effeithiol ar gyfer dadansoddi lefelau ymgysylltu yn yr ystafell ddosbarth. Yn debyg, dadleuwyd gan Smith a Johnson (2020) bod defnyddio graffiau i osod mas gwybodaeth ar y mathau o glod sydd well gyda dysgwyr yn rhoi dealltwriaeth fwy eang a gweladwy i ni ar ba fath o strategaeth sy’n gweithio’n well. Gan gymharu’r graffiau yma i gyd, gwelir effeithiau mathau gwahanol o glod ar ymgysylltiad dysgwyr y dosbarth mewn gwersi hanes.




Dadansoddiad o’r Ganlyniadau

Dengys y data crai llawer o wybodaeth effeithiol a defnyddiol, yn enwedig i mi fel darpar athro ar daith i wella fy ymarfer dysgu. Mae llawer o’r data hefyd yn cyd-fynd gyda chanfyddiadau’r llenyddiaeth ar ddechrau’r ymchwil yma.

Roedd cyfres o gwestiynau ar yr holiadur oedd yn gofyn i ddysgwyr esbonio sut roedd clod yn gwneud iddyn nhw deimlo, a sut gall clod sicrhau amgylchedd dysgu positif yn eu barn nhw. Fe wnaeth dros hanner (63%) o’r dosbarth dweud bod derbyn clod yn gwneud iddyn nhw deimlo’n “hapus” ac yn “balch” i fod yn y dosbarth, ac fe wnaeth y mwyafrif o’r ddysgwyr (78%) dweud bod naws y wers yn well pan mae’r athro yn defnyddio clod yn aml. Gwelir cysylltiad i waith Steinberg (2017) gan ddywed ef fod clod yn cyfrannu at ymdeimlad positif yn y dosbarth a hefyd lles emosiynol y dysgwyr.  Mae lles dysgwyr yn hollbwysig oherwydd ei fod yn gwella perfformiad academaidd, perthnasoedd cymdeithasol, ac ansawdd bywyd cyffredinol (Huebner, 2004). Mae’r canfyddiadau yma yn effeithiol trwy ateb y cwestiwn ymchwil oherwydd mae’n darparu tystiolaeth empirig y gall clod effeithio’n gadarnhaol ar les dysgwyr, a all yn ei dro ddylanwadu ar wahanol agweddau ar ymddygiad ystafell ddosbarth a pherfformiad academaidd, gan gefnogi’r ddadl dros effeithiolrwydd clod mewn strategaethau rheoli dosbarth.

Hefyd, canfyddir o’r data bod ffyrdd gwahanol o glod yn fwy effeithiol nag eraill. Darganfyddir bod well gan 37% o’r dosbarth clod ar sail pwyntiau classcharts, a bod gwell gan 29.6% o’r dosbarth clod ar lafar. Yn nodedig, mae’r ddau fath yma o glod yn ffocysu ar bethau fel ymdrech ac ymddygiad y disgybl, yn hytrach na gallu’r dysgwyr. Cysylltir hon yn amlwg gydag ymchwil Kamins a Dweck (1999) sy’n dweud bod dysgwyr sy’n derbyn clod ar sail ei ymdrech ac ymddygiad yn fwy tebygol i dangos gwydnwch a herio eu hun yn y wers na dysgwyr sydd yn derbyn clod ar allu a thasgau penodol. Er bod hi’n bwysig i sicrhau bod dysgwyr yn gwneud y tasgau yn gywir, dengys y dystiolaeth bod dysgwyr yn hynod fwy parod i ymgysylltu yn y gwersi os ydynt yn derbyn y fath yma o glod. Mae canmol ymdrech dros allu yn bwysig oherwydd ei fod yn meithrin meddylfryd twf, gwydnwch, a chymhelliant cynhenid, gan arwain at fwy o lwyddiant academaidd hirdymor (Dweck, 2006). Dengys felly bod clod yn strategaeth rheolaeth dosbarth sy’n hybu ymgysylltiad oherwydd ei fod yn amlygu pwysigrwydd defnyddio strategaethau clod sy'n cyd-fynd â beth sydd well gan dysgwyr. Trwy ganolbwyntio ar ymdrech ac ymddygiad yn hytrach na gallu cynhenid, mae clod yn fwy tebygol o atseinio dysgwyr, gan arwain at fwy o ymgysylltiad a chymhelliant mewn gwersi hanes. Mae'r mewnwelediad hwn yn tanlinellu arwyddocâd teilwra strategaethau rheoli dosbarth, megis clod, i ddiwallu anghenion a dewisiadau penodol dysgwyr, gan wella eu hymgysylltiad a'u canlyniadau dysgu yn y pen draw.

Sylwir hefyd bod clod yn gwella ymddygiad dysgwyr. Dengys y data bod ymddygiad dysgwyr yn sylweddol gwell ar ôl clod i gymharu gyda strategaethau arall. Fe wnes i dreialu 3 fath o strategaeth er mwyn gweld yr effaith ar reolaeth dosbarth ac ymgysylltiad; clod, system rhybuddio'r ysgol a hefyd cardiau lliw. Roedd hi’n amlwg o’r arbrawf yma taw clod oedd yn gweithio’r gorau. I ategu at hyn, dywed Disgybl 'A' yn y grŵp ffocws “Mae clod yn gwneud i ni deimlo’n hapus, ond mae enw ar y bwrdd yn embarrassing. Fi switcho bant wedyn”. Dywed disgybl arall “Fi’n dda i athrawon sy’n neis”. Dengys yn glir felly bod dysgwyr yn fwy parod i ddangos parch ac ymddwyn yn dda os ydynt yn derbyn clod am eu hymddygiad a'r ymdrech maen nhw’n rhoi i’r wers. Cytuna hyn gydag ymchwil Maag (2001) sy’n dangos bod dysgwyr yn llai tebygol i ddangos ymddygiad aflonydd a negatif os ydynt yn derbyn clod. Gwelir uchod hefyd, daeth ymchwil Caldarella et al (2010) i'r casgliad y gall defnydd cyson o ganmoliaeth fod yn strategaeth rheoli ystafell ddosbarth effeithiol, gan hyrwyddo amgylchedd dysgu cefnogol a diddorol. Dengys bod clod fel strategaeth rheolaeth dosbarth yn ddefnyddiol ar gyfer hybu ymgysylltiad oherwydd ei fod yn awgrymu cydberthynas gadarnhaol rhwng clod a chanlyniadau ymddygiadol, sy’n hanfodol ar gyfer creu amgylchedd sy’n ffafriol i ymgysylltu a dysgu. Trwy ddangos bod clod yn dylanwadu'n gadarnhaol ar ymddygiad, mae’r ymchwil yn cefnogi'r ddamcaniaeth y gall gweithredu clod fel strategaeth rheoli ystafell ddosbarth wella ymgysylltiad dysgwyr mewn gwersi hanes trwy feithrin awyrgylch ystafell ddosbarth cefnogol ac anogol.

O’r uchod, gwelir bod yr ymchwil yn cyd-fynd gyda’r llenyddiaeth briodol ac felly mae modd dweud bod yr ymchwiliad yma yn ddibynadwy, ac wedi bod yn ddefnyddiol iawn i ateb y cwestiwn ‘beth yw effaith clod fel strategaeth rheoli dosbarth ar ymgysylltiad disgyblion Blwyddyn 7 mewn gwersi hanes?’.


Casgliadau ac Argymhellion

Gellir dadlau bod y dulliau defnyddir i gasglu’r data yn ddibynadwy oherwydd eu gallu i gasglu safbwyntiau a phrofiadau amrywiol heb ofni barn na thuedd. Mae holiaduron dienw yn annog ymatebion gonest (Tourangeau, Rips, & Rasinski, 2000). Golyga hyn fy mod wedi gallu casglu data oedd yn gywir ac yn ddilys er mwyn ateb fy nghwestiwn ymchwil yn effeithiol. I ategu, mae ffocws grŵp yn hwyluso mewnwelediadau defnyddiol a pherthnasol (Krueger & Casey, 2000) ac felly rwyf wedi llwyddo i gasglu data dilys ar sail clod wrth i dysgwyr rhannu eu teimladau personol am y fath o glod a defnyddir. Yn ogystal, mae arsylwadau gwersi yn darparu arsylwadau uniongyrchol o ymddygiad (Wragg & Wragg, 2001). Rhannir llawer o wybodaeth bwysig ar gyfer yr ymchwil yma yn yr arsylwadau, a rhoddir lle i ddechrau arbrofion priodol. Gyda’i gilydd, maent yn gwella dilysrwydd a dibynadwyedd canfyddiadau trwy ffynonellau data lluosog (Denzin, 1978). Mae'r dull hwn yn meithrin dealltwriaeth gynhwysfawr o'r pwnc ac yn gwella hygrededd canlyniadau ymchwil.

Serch hynny, sylweddolir gall diffyg amser wedi effeithio ar ddyfnder a dilysrwydd yr ymchwiliad, gan orfodi'r ymchwiliwr i flaenoriaethu rhai agweddau wrth esgeuluso eraill o bosibl.

Prif neges yr ymchwil y bod clod yn strategaeth rheolaeth dosbarth hynod o ddefnyddiol sy’n annog ymgysylltiad mewn gwersi hanes. Darganfyddir bod dysgwyr yn fwy parod i weithio a chymryd rhan yn y wers os ydynt yn derbyn clod ar sail eu hymdrech ac ymddygiad. Gwelir newid effeithiol mewn ymddygiad plant heriol y dosbarth wrth i mi fynd ati i ddefnyddio mwy o glod, yn enwedig system pwyntiau classcharts. Atgyfnerthodd yr ymchwil yma hefyd pwysigrwydd cael perthynas gyda’r plant. Cytunaf gyda’r dyfyniad  "Building positive relationships with students fosters a supportive learning environment where students feel valued, respected, and motivated to engage in the learning process." (Pianta, R. C., Hamre, B. K., & Allen, J. P. ,2012)

